BESZÁMOLÓ MARTFŰ VÁROS SZOCIÁLIS HELYZETÉRŐL
Martfű Város Önkormányzata mindig kiemelt figyelmet fordított a lakosság jó színvonalú, biztonságos szociális ellátására. 
2013-ban elkészült a Szociális Szolgáltatásszervezési Koncepció, és a Helyi esélyegyenlőségi Program. Mindkét program a szociális területen kialakult helyzetnek megfelelően olyan intézkedési tervet rögzít melynek megvalósításával az itt élő emberek szociális biztonsága javulhat.
A két program tervezett intézkedései összhangban vannak egymással, mind a két programban tervezett intézkedésként szerepel az időseket érintő szociális térkép elkészítése, a pszichológus foglalkoztatása. Hosszú távú célként fogalmazza meg a Szociális Szolgáltatásszervezési Koncepció, és a Helyi esélyegyenlőségi Program is a tartós bentlakást igénylők problémájának megoldásaként, idős otthon létrehozását. 
Martfű város szociális ellátását az Önkormányzat biztosítja, melynek főbb területei a pénzbeli és természetbeni ellátások, valamint a személyes gondoskodást nyújtó ellátások. 
A szociális ellátások egyes formáit, jogosultsági feltételeit, az ellátások finanszírozási elveit a szociális igazgatásról és szociális ellátásokról szóló 1993. évi III. törvény határozza meg. 
A törvény célja, hogy a szociális biztonság megteremtése és megőrzése érdekében meghatározza az állam által biztosított egyes szociális ellátások formáit, szervezetét, a szociális ellátásokra való jogosultság feltételeit, valamint érvényesítésének garanciáit.

Martfű Város  Önkormányzata a gyermekvédelmi és szociális ellátásokról szóló és a személyes gondoskodást nyújtó gyermekjóléti és szociális ellátásokról szóló helyi rendeletekben szabályozta mindazokat az ellátásokat, amelyeket a törvény kötelező feladatként határoz meg, valamint azon szociális ellátások megállapításának, folyósításának és ellenőrzésének  szabályait, amelyeket a kötelező feladaton túl - saját költségvetése terhére - nyújt a szociálisan rászorultak számára.
Szociális rászorultságtól függő pénzbeli és természetbeni ellátásokkal kapcsolatos feladatokat a Polgármesteri Hivatal Művelődési és Szociális Irodája végzi, a személyes gondoskodást nyújtó alapellátásokat a 2013. január 01. napjától működő Martfű Város Önkormányzata Gyermekjóléti és Szociális Szolgáltató Központ biztosítja. A városban szociális szolgáltatást nyújt még a Kelet-magyarországi Humán Szolgáltató Központ, és az önkormányzattal kötött megállapodás alapján a Szolnoki Kistérség Többcélú Társulása. A beszámoló melléklete tartalmazza az általuk nyújtott szolgáltatásokról szóló tájékoztatót. 

A szociális ellátások terén 2013. január 01-től jelentős változást jelentett, hogy az alanyi jogú támogatások megállapítása a Jász-Nagykun-Szolnok Megyei Kormányhivatal Szolnoki Járási Hivatalánál történik. Az ügyfelek a polgármesteri hivatalnál is benyújthatják a járási hivatal hatáskörébe tartozó ellátások megállapítása iránti kérelmet, illetve ha személyesen kérik az ellátás megállapítását a hivatal szociális ügyintézői megadják a megfelelő tájékoztatást az ellátások igénybevételére vonatkozóan. 
1.1.   Szociális rászorultságtól függő pénzbeli ellátások:
Időskorúak járadéka 

Az időskorúak járadéka a megélhetést biztosító jövedelemmel nem rendelkező idős korú személyek részére nyújtott támogatás. 
2013. január 01. napjától a Jász-Nagykun-Szolnok Megyei Kormányhivatal Szolnoki Járási Hivatalához kell az ügyfeleknek fordulniuk az időskorúak járadékával kapcsolatos ügyekben.
Aktív korúak ellátása
Az aktív korúak ellátása hátrányos munkaerő-piaci helyzetű aktív korú személyek és családjuk részére nyújtott ellátás.
Az aktív korúak ellátásához két ellátási forma tartozik, a rendszeres szociális segély és a foglalkoztatást helyettesítő támogatás.

Rendszeres szociális segély annak az aktív korú személynek állapítható meg, aki egészségkárosodottnak minősül, vagy a reá irányadó nyugdíjkorhatárt öt éven belül betölti. 

Foglalkoztatást helyettesítő támogatás annak a személynek állapítható meg, aki a rendszeres szociális segélyre való jogosultság feltételeivel rendelkezik.

Mindkét ellátási forma jövedelemtől függő ellátás. 

A rendszeres szociális segélyezettek együttműködési kötelezettséget vállalnak a családsegítő szolgálattal. A foglalkoztatást helyettesítő támogatás évente kerül felülvizsgálatra. A megállapítást követő évben csak abban az esetben folyósítható tovább a támogatás, ha a jogosult legalább harminc nap munkaviszonyt vagy harminc nap munkavégzést / önkéntes munka, háztartási munka, vagy egyszerűsítet foglalkoztatás/ illetve hat hónap támogatott képzésben való részvételt igazol. Az önkormányzat segítséget adott a közmunkaprogram keretein belül és az önkéntes munka lehetőségének megteremtésével azok számára, akik a jogszabályi kötelezettséget más módon nem tudták teljesíteni. 
2011 évi, 2012 évi, és 2013 évi decemberi adatok alapján: 2011 évben rendszeres szociális segélyben 34 fő részesült, 2012-ben 11 fő, 2013-ban 7 fő. 
Foglalkoztatást helyettesítő támogatásban ugyanezen időszak adatai szerint 2011-ben 198 fő, 2012-ben 214 fő, 2013-ban 189 jogosult volt. 

2013-ban a közmunkaprogramban foglalkoztatottak nagy számban a Foglalkoztatást helyettesítő támogatottak köréből kerültek ki. A támogatás szüneteltetése, újbóli megállapítása jelentősen megnövelte az ügyintézői munkát.  
Lakásfenntartási támogatás
A szociálisan rászoruló háztartások részére a háztartás tagjai által lakott lakás, vagy nem lakás céljára szolgáló helyiség fenntartásával kapcsolatos rendszeres kiadásaik viseléséhez nyújtott hozzájárulás. A támogatás jogosultsági feltételnek megfelelő, vagy adósságkezelési szolgáltatásban részesülő személynek adható.
A lakásfenntartási támogatás normatív alapon állapítható meg annak a személynek, akinek háztartásában az egy fogyasztási egységre jutó havi jövedelem nem haladja meg a 71.250.-Ft-ot. A támogatás alanyi jogon jár az adósságkezelési szolgáltatásban részesülőnek.
2013-ban 318 fő részesült normatív lakásfenntartási támogatásban. A lakásfenntartási támogatást annak a szolgáltatónak utalja az önkormányzat, amelyet a kérelmező a kérelemben megjelöl, s amely kiadás a lakhatását legjobban veszélyezteti.  Az adható támogatás jövedelemtől függ, a minimálisan adható összeg 2.500.-Ft/hó
Ápolási díj
Az ápolási díj a tartósan gondozásra szoruló személy otthoni ápolását ellátó nagykorú hozzátartozó részére biztosított anyagi támogatás. Az ápolási díj megállapítása történhet alanyi jogon vagy méltányossági alapon. Az alanyi jogú ápolási díjjal kapcsolatos ügyeiket a lakosok 2013. január 01. napjától a járási hivatalnál intézhetik.
A méltányossági alapon történő megállapításra az jogosult, aki 18 év feletti tartósan beteget hozzátartozót ápol. Az ápolási díj időtartama szolgálati időre jogosít. Az ápolási díjban részesülő négy órát nem meghaladóan vállalhat munkát.  2012 évben az önkormányzat méltányossági ápolási díjat 21 fő részére, 2013-ban 25 fő részére havi bruttó 23.600.-ft összegben folyósított. 
Átmeneti segély
Az átmeneti segély megállapításainak szabályait a helyi szociális rendelet tartalmazta. Az átmeneti segély a létfenntartást veszélyeztető rendkívüli élethelyzetbe került személyek támogatása, valamint az átmenetileg vagy időszakosan létfenntartási gonddal küzdő személyek részére ad segítséget.

Átmeneti segély nem állapítható meg, ha az egyedülálló kérelmező jövedelme meghaladja a nyugdíjminimum másfélszeresét, illetve a családban élő esetében az egy főre jutó jövedelem a nyugdíjminimumot. Az átmeneti segély összege nem lehet magasabb az öregségi nyugdíj legkisebb összegénél. Ezektől a szabályoktól különös méltánylást érdemlő esetekben, betegség , elemi kár, gyógykezelés, el lehet térni.
Az átmeneti segély nemcsak egyedülálló, vagy idős, nyugdíjas emberek támogatása, hanem a gyermeket nevelő családok is kérhették, ha a kialakult helyzetük miatt nem tudták a gondjaikat más módon megoldani. 

A gyermekes családok másik támogatási formája a rendkívüli gyermekvédelmi támogatás volt, amelyet a gyermekek védelméről és a gyámügyi igazgatásról szóló 1997. évi XXXI. törvény alapján állapított meg az önkormányzat. Azoknak a családoknak a támogatási formája volt, akik más módon gyermekeikről nem tudtak gondoskodni, illetve ha veszélyeztetető helyzetbe kerültek. Az átmeneti segélyt és a rendkívüli gyermekvédelmi támogatást kérők száma jelentős volt az elmúlt évben is. Átmeneti segély megállapítására 2012-ben 641 esetben, 2013-ban 758 esetben, rendkívüli gyermekvédelmi támogatás megállapítására 2012-ben 440 esetben, 2013-ban 458 esetben  került sor. A segélyre fordított összeg éves szinten 12.598.000.-Ft volt. Gyakori hogy a támogatás iránti kérelmet egy-egy család, vagy személy több esetben is kérelmezte, mivel más segítséget nem tudott igénybe venni. 
2013-ban a segélyezési esetek számának növekedése azt mutatja, hogy egyre többen kerültek olyan élethelyzetbe, hogy segítségért kellet fordulniuk az önkormányzathoz.
Temetési segély

Temetési segély állapítható meg annak, aki a meghalt személy eltemettetéséről gondoskodott annak ellenére, hogy arra nem volt köteles, vagy tartására köteles volt ugyan, de a temetés költségének viselése a saját illetve a családja létfenntartását veszélyezteti. A helyi rendelet szabályozta a temetési segély megállapításának szabályait, és méltánylást érdemlő eseteket. A temetési segély összege nem lehetett kevesebb a helyben szokásos legolcsóbb temetés költségének 10 %-ánál. Temetési segélyben 2012-ben 25 fő részesült összesen 590.000.-Ft 2013-ban 39 fő részesült 850.000.-Ft összegben.
Szociális ösztöndíj:

A szociális törvény lehetőséget ad az önkormányzatnak hogy a hatáskörébe tartozó pénzbeli ellátásokat kiegészítheti, és más pénzbeli támogatásokat is megállapíthat. A szociális ösztöndíj a képviselő-testület által megállapított támogatás. Azok a középfokú tanulmányokat folytató és főiskolai alapképzésben, ill. mesterképzésben részt vevő hallgatók helyi támogatása, akik szociálisan rászorultak. 2012-ben 35 főt támogatott az önkormányzat, 2013-ban 26 főt.
Az ösztöndíj iránti érdeklődés csökkenését tapasztalva fokozottabb tájékoztatással hívjuk fel a fiatalok és a szülők figyelmét erre a támogatási lehetőségre. 
A Bursa Hungarica ösztöndíjpályázat

A Bursa Hungarica felsőoktatási ösztöndíj pályázaton elnyerhető önkormányzati ösztöndíjrészt 2012-ben emelte meg az önkormányzat 2500.-Ft-ról 5.000.-Ft-ra ezzel is elősegítve a pályázók még hatékonyabb támogatását. 2012-ben 37 diák részesülhetett a támogatásban, 2013-ban ez 23 fő.
Szakképzési ösztöndíj 

A szakképzési ösztöndíj a martfűi szakképzésben részt vevő diákok támogatása. Célja hogy a helyi középiskolában a cipőipari képzésben részt vevő szakiskolások szakmai tanulmányait ösztönözze. 2012-ben 16 tanulót támogatott az önkormányzat, 2013-ban pedig 15 tanulót.
1.2.  Természetben nyújtott szociális ellátások 
Köztemetés

Az önkormányzat abban az esetben gondoskodik az elhunyt személy közköltségen történő eltemettetéséről, ha nincs vagy nem lelhető fel eltemettetésre köteles személy, vagy az eltemettetésről nem gondoskodik. A köztemetés költsége PIETAS temetkezési Bt-vel kötött megállapodás alapján 100.000.-ft. Kivételes méltányosságból a PIETAS átvállalja a temetés költségét. 

2013-ben 8 esetben történt köztemetés.
Közgyógyellátás
A közgyógyellátás a szociálisan rászorult személy részére az egészségi állapota megőrzéséhez és helyreállításához kapcsolódó kiadásainak csökkentése érdekében biztosított hozzájárulás. 

A közgyógyellátási igazolvánnyal rendelkező személy térítésmentesen jogosult gyógyszerre, gyógyszerkerete erejéig, gyógyászati segédeszközre, gyógyászati ellátásokra. 

Közgyógyellátás alanyi jogon, normatív jogcímen igényelhető, illetve méltányossági alapon állapítható meg. Az alanyi és normatív közgyógyellátásra való jogosultságot a járási hivatal, a méltányossági közgyógyellátásra való jogosultságot a polgármester állapította meg. 2013-ban méltányossági közgyógyigazolvány kiadására 2 esetben került sor. 
Egészségügyi szolgáltatásra való jogosultság

Az egészségügyi szolgáltatás igénybevétele céljából annak a személynek állapítható meg, akinek a családjában az egy főre jutó jövedelem nem haladja meg a nyugdíjminimum 120 %-át, egyedülálló esetében a 150 %-át. A rászorultság megállapításánál vizsgálni kell, hogy a kérelmező jogosult e más jogcímen egészségügyi szolgáltatásra. A hatósági bizonyítvány egy évre kerül megállapításra. 2013. január 01-től ezt az ellátási formát a járási hivatalnál kell igényelni. 
Adósságkezelési szolgáltatás
Adósságkezelési szolgáltatás a szociálisan rászorult személyek részére nyújtott, lakhatást segítő ellátás. Annak a családnak vagy személynek nyújtható ellátás, akinek az adóssága meghaladja az ötvenezer forintot, és akinek legalább hat havi fennálló tartozása van. Adósságnak minősül a közüzemi díjtartozás, a közös költség hátralék, a lakbérhátralék, és a hitelintézettel kötött lakáscélú kölcsönszerződésből, illetve abból átváltott szabad felhasználású kölcsönszerződésből fennálló hátralék. A megállapítás feltétele a jogszabályban meghatározott, a háztartásban egy főre eső jövedelemhatár. Az adósságkezelési szolgáltatási kérelmek előkészítését a Gyermekjóléti és Szociális Szolgáltató Központ végzi, és a megállapítást követő együttműködés keretében végzett tanácsadás is az intézmény hatásköre.
2013 decemberében adósságkezelési támogatásra jogosultak száma 67 fő volt.
Az egyes szociális ellátások pénzbeli fedezetét részben a központi költségvetés biztosítja, részben pedig az önkormányzat költségvetése.
A méltányossági alapon történő közgyógyellátás megállapítása esetén közgyógyellátási igazolványonként az önkormányzatot is fizetési kötelezettség terheli. A méltányossági ápolási díj, az eseti segélyek, rendkívüli gyermekvédelmi támogatás, szociális ösztöndíj, szakképzési ösztöndíj összege is az önkormányzat költségvetését terhelte. 
A rendszeres szociális segély 90%-át, a foglalkoztatást helyettesítő támogatás 80%-át, az évi 2 alkalommal kifizetett rendszeres gyermekvédelmi kedvezmény 100%-át, az adósságcsökkentési támogatás önrészen felüli összegének 90%-át, a normatív lakásfenntartási támogatás 90 %-át szintén a központi költségvetés biztosította.

2.   Személyes gondoskodást nyújtó ellátások

A személyes gondoskodás magában foglalja a szociális alapszolgáltatásokat, valamint a szakosított ellátásokat. Az alapszolgáltatások közül a lakosságszám alapján az önkormányzatunknak kötelezően biztosítani kell a szociális étkeztetést, a házi segítségnyújtást a családsegítést, a nappali ellátást.(idősek klubja) 
Az önkormányzat a kötelezően ellátandó szociális szolgáltatásokon felül biztosítja a Martfűn élő rászorulóknak a jelzőrendszeres házi segítségnyújtást, a támogató szolgáltatást, a közösségi ellátások közül a pszichiátriai, illetve a szenvedélybetegek részére a közösségi alapellátást a Szolnoki Kistérség Többcélú Társulásával kötött megállapodás alapján. 

Martfű Város szociális ellátásán belül a személyes gondoskodást nyújtó ellátásokat a 2013. január 01 napjától működő intézmény, Martfű Város Önkormányzata Gyermekjóléti és Szociális Szolgáltató Központ biztosítja. Az intézmény magas szakmai színvonalon működik. A Jász-Nagykun-Szolnok Megyei Kormányhivatal Szociális és Gyámhivatala ellenőrzés során elismerését fejezte ki az intézményben folyó példa értékű munkáról. Az intézmény és a Polgármesteri Hivatal Művelődési és Szociális Irodája között nagyon jó a munkakapcsolat, az ügyfelek érdekében végzett összehangolt tevékenység eredményes.
Martfű, 2014. szeptember 9. 

